**Fundargerð aðalfundar Tollvarðafélags Íslands (TFÍ) sem haldinn var þann 8. mars 2019 í fundarsal BSRB Grettisgötu 89 og hófst kl. 18:00.**

Gögn sem lágu fyrir fundinum og höfðu jafnframt verið kynnt á heimasíðu félagsins:

* *Ársskýrsla TFÍ ásamt dagskrá fundarins*

Dagskrá fundarins:

1. Formaður setur fundinn, tilnefnir fundarstjóra og ritara
2. Fundarstjóri les upp dagskrá fundarins
3. Skýrsla stjórnar, flutningsmaður formaður
4. Reikningar félagsins, flutningsmaður gjaldkeri
5. Umræður um skýrslu stjórnar og gjaldkera
6. Skýrsla stjórnar og reikningar borin undir atkvæði
7. Fundarhlé
8. Úrslit stjórnarkjörs
9. Árstillag, flutningsmaður gjaldkeri
10. Kosning í Kjörstjórn til tveggja ára
11. Kosning í Laganefnd til eins árs
12. Kosning í stjórn Líknarsjóðs til tveggja ára
13. Tilnefningar í nefndir og önnur störf:
	* Orðunefnd
	* Orlofsnefnd
	* Samstarfsnefnd v stofnanasamninga
	* Skoðurnarmenn reikninga
14. Önnur mál
15. **Fundarsetning og tilnefning fundarstjóra og ritara.**

Birna Friðfinnsdóttir, formaður TFÍ, setti fundinn og bauð fundarmenn velkomna. Samhliða því tilnefndi hún Sigurvin Guðfinnsson, tollvörð úr Keflavík, í starf fundarstjóra og Jón Gísla Ragnarsson í starf ritara. Ekki voru gerðar athugasemdir við þessar tilnefningar og voru þær samþykktar með lófaklappi. Í framhaldi af því tilkynnti hún breytingu á fyrirhugaðri dagskrá á þá leið að liðir nr. 9 – 14 myndu hnikrast niður á við og verða nr. 10 - 15 og í lið nr. 9 kæmi nýr dagskrárliður:

9. Lagabreyting – Reglur trúnaðarmanna

1. **Dagskrá fundarins lesin upp.**

Birna gaf Sigurvin orðið sem byrjaði á því að þakka það traust sem honum hafi verið sýnt í starf fundarstjóra og lýsti fundinn lögmætan á grundvelli boðunar fundarsins og fundarboðs. Í framhaldi af því las hann upp nýja dagskrá fundarins og kynnti breytingu frá áður auglýstri dagskrá.

1. Formaður setur fundinn, tilnefnir fundarstjóra og ritara
2. Fundarstjóri les upp dagskrá fundarins
3. Skýrsla stjórnar, flutningsmaður formaður
4. Reikningar félagsins, flutningsmaður gjaldkeri
5. Umræður um skýrslu stjórnar og gjaldkera
6. Skýrsla stjórnar og reikningar borin undir atkvæði
7. Fundarhlé
8. Úrslit stjórnarkjörs
9. **Lagabreyting – Reglur trúnaðarmanna (breyting)**
10. Árstillag, flutningsmaður gjaldkeri
11. Kosning í Kjörstjórn til tveggja ára
12. Kosning í Laganefnd til eins árs
13. Kosning í stjórn Líknarsjóðs til tveggja ára
14. Tilnefningar í nefndir og önnur störf:
	* Orðunefnd
	* Orlofsnefnd
	* Samstarfsnefnd v stofnanasamninga
	* Skoðurnarmenn reikninga
15. Önnur mál
16. **Skýrsla stjórnar.**

Fundarstjóri gaf formanni félagsins orðið sem flutti skýrslu stjórnar um starfsemi TFÍ á árinu.

Helstu punktar formanns úr skýrslunni:

* **Viðburðarríkt** síðasta ár. Til að mynda urðu formannskipti á árinu er Ársæll lét af störfum eftir 10 ára setu. Niðurstaða fékkst í Frítökuréttarmálið, stofnanasamningur var undirritaður og 29 tollverðir voru útskrifaðir úr Tollskólanum
* **Sagt var frá** stofnanasamningi og tilurð samstarfsnefndar TFÍ vegna hans en hún hafði m.a. það hlutverk að fjalla um forsendur starfaflokkunar og röðun einstakra starfa í launaflokka. Helstu breytingar voru almennar hækkanir grunnlauna sem og að skipta upp tollsérfræðingi og nýta starfsheiti tollfulltrúa. Þá má nefna það að starfheiti varðstjóra er ekki lengur notað, gegn vilja TFÍ
* **Sagt var frá** Frítökuréttarmálinu en það hefur verið í vinnslu í langan tíma. Ríkislögmaður hafði áfrýjað til hæstaréttar sem birti dóm sinn í janúar 2018. Það er skemmst frá því að segja að málið tapaðist þar
* **Sagt var frá** Tollskólanum en eins og menn vita er menntun tollvarða hagsmunamál félagsmanna. Þó má segja að það skapist alltaf ákveðið „vandamál“ þegar skólinn er settur en það lýtur að því að starfsstöðvarnar mega illa við því að missa mannskapinn í nám
* **Sagt var frá** Starfsmenntunar- og Starfsþróunarsjóði en með þessum tveimur sjóðum fá tollverðir aukna möguleika á að sækja sér ýmsa menntun. Báðir sjóðirnir standa vel í dag en félagsmenn mættu gjarnan nýta þá betur
* **Sagt var frá** orlofshúsi TFÍ en góð nýting var á útleigu á síðastliðnu ári
* **Sagt var frá** breytingum á yfirstjórn embættisins en í júní sl. tilkynnti Snorri Olsen að hann myndi láta af störfum sem tollstjóri og taka við sem ríkisskattstjóri. Ýmsar aðrar breytingar urðu í kjölfarið hvað varðar flutning á starfsfólki yfir til RSK. Samhliða þessu setti fjárm- og efnahagsr. á laggirnar nefnd um aukna skilvirkni í skattframkvæmd. Aths. var gerð að hálfu TFÍ við þáverandi tollstjóra Snorra Olsen og viðnefndina aðforstm. tollasviðs væri ekki í nefndinni líkt og forstöðumaður innheimtusviðs
* **Sagt var frá** erlendu samstarfi en fulltrúar TFÍ sóttu árlegan fund NTO (nordisk told organsation) sem var haldin í Danmörku 24. og 25. september
* **Í lokaorðum** formanns var minnst á formannsskiptin á árinu sem og fyrirhugaðar breytingar hjá embættinu og hvaða áhrif þær munu hugsanlega hafa á störf tollvarða í framtíðinni
1. **Reikningar félagsins.**

Fundarstjóri gaf Ólafi Ingiberssyni, gjaldkera TFÍ, orðið og gerði hann grein fyrir ársreikningi félagsins. Ólafur fór yfir helstu lykiltölur í ársreikningum en helstu niðurstöður úr rekstrinum eru þær að hagnaður varð af rekstri félagsins upp á rúmlega 5 milljónir króna samanborið við hagnað upp á rúmar 7 milljónir árinu áður. Eigið fé félagsins í ársbyrjun var rúmlega 34 millj. og skuldir og eigið fé í lok árs rúmlega 40 millj. Skuldir og eigið fé Líknarsjóðs er rúmlega 4,7 millj. Af launum er dregið 1,65% í árstillag og af því fer 0,05% í Líknarsjóð.

Starfsmenntunarsjóður TFÍ; hagnaður var af honum upp á 4,5 millj. og skuldir og eigið fé sjóðsins er um 8,9 millj.

Starfsþróunarsjóður TFÍ; hagnaður var af honum upp á 4,7 millj. og skuldir og eigið fé sjóðsins er 13,6 millj.

Fundarstjóri þakkaði gjaldkera fyrir að gera grein fyrir reikningum félagsins og gaf orðið laust.

* **Félagsmaður** spurði út í fyrirhugaða sameiningu en fundarstjóri svaraði því til að það þyrfti að ræða undir dagskráliðnum önnur mál
* **Spurt var** úr sal um hvort til stæði að hækka styrki úr sjóðum félagsins? – Fundarstjóri svaraði því til að tillaga þess efnis þyrfti að ræða undir dagskrárliðnum önnur mál

Jafnframt sagði fundarstjóri frá því að ef hann sjálfur ætlaði að kveða sér hljóðs í pontu þá myndi formaður taka við fundarstjórn. Í farmhaldinu af því tjáði fundarstjóri formanni að hann hygðist stíga í pontu og bað hana um að taka að sér fundarstjórn á meðan.

**Sigurvin** sté í pontu og ræddi þá breytingu að Tollstjóri hafi látið af störfum en tók svo fram að hann myndi ræða það undir önnur mál. Í framhaldi af því tók Sigurvin aftur við sem fundarstjóri

1. **Umræður um skýrslu stjórnar.**

Fundarstjóri gaf orðið laust ef einhver fundarmanna vildi ræða um skýrslu stjórnar og gjaldkera.

Engar umræður voru um skýrslu stjórnar.

1. **Skýrsla stjórnar og reikningar borin undir atkvæði.**

Fundarstjóri bar upp skýrslu stjórnar og reikninga undir atkvæði og var hvort tveggja samþykkt samhljóða.

1. **Fundarhlé.**
2. **Úrslit stjórnarkjörs.**

Fundarstjóri las upp úrslit stjórnarkjörs. Niðurstöður atkvæðagreiðslu í kosningum sem boðað var til með auglýsingu 6. desember 2018 voru eftirfarandi:

Um var að ræða eftirtalin sæti:

* Formaður
* Stjórnarmaður úr Reykjavík
* Stjórnarmaður utan Reykjavíkur
* Varastjórnarmaður utan Reykjavíkur

Að teknu tilliti til sitjandi stjórnarmanna og framboða sem bárust var niðurstaða kjörstjórnar um framboð eftirfarandi:

* Í sæti formanns til 2ja ára: Birna Friðfinnsdóttir (sjálfkjörin)
* Í sæti stjórnarm. utan Rvk. til 2ja ára: Ólafur Örn Ingibersson (sjálfkjörinn)
* Í sæti stjórnarm. úr Rvk. til 2ja ára: Elísabet Maríusdóttur (sjálfkjörinn)
* Í sæti varastj.m. utan Rvk. til 2ja ára: Hallgrímur G. Færseth (sjálfkjörinn)

Þess ber að geta að Pétur hafði áður óskað eftir því að hætta í stjórn TFÍ. Í tengslum við það kom spurning frá félagsmanni úr sal af hverju það hafi ekki verið kosið í stjórn fyrst vitað væri að Pétur væri á útleið?

* Því var svarað til að lög félagsins leyfðu það ekki en til stæði að endurskoða þau í heild sinni
1. **Lagabreytingar – Reglur trúnaðarmanna**

Fundarstjóri las upp tillögu stjórnar um lagabreytingar og breytingar á reglum um trúnaðarmenn (sjá skjal) en tillagan var send á Laganefnd til yfirferðar. Helstu breytingar á lögum félagsins:

* 13. gr. um störf aðalfundar. Breyting á texta í B lið. Út fer textinn „*þegar það fer fram*“
* 15. gr. um framkvæmd kosninga. Bætt í texta kjöri trúnaðarmanna í upptalningu.

25. gr. um kjörtímabil stjórnarmanna og kjörstjórnar er tvö ár. Kjörtímabil fulltrúa á þing B.S.R.B. fari eftir lögum bandalagsins. Bætt við greinina eftirfarandi texta: „þurfi stjórnarmaður, varastjórnarmaður eða trúnaðarmaður að segja sæti sínu lausu áður en kjörtímabili hans lýkur skal hann tilkynna það til stjórnar félagsins og tekur afsögnin gildi um leið og hún hefur verið afgreidd á stjórnarfundi.

Jafnframt var það tillaga stjórnar TFÍ að lög félagsins skyldu endurskoðuð í heild fyrir næsta aðalfund.

Í framhaldi af þessu gaf fundarstjóri orðið laust ef menn vildu tjá sig.

**Félagsmaður** spurði úr sæti hvort Pétur fráfarandi stjórnarmaður ætti ekki eftir 1 ár og þá hvort Hallgrímur sem er nýr í stjórn myndi þá ekki í raun sitja bara í 1 ár?

**Félagsmaður** sté í pontu og velti þeirri spurningu upp hvort það væri hægt að gera lagabreytingar á aðalfundi? – Fundarstjóri svaraði því til og vildi meina að það væri hægt ef 2/3 hlutar fundarmanna greiða því atkvæði. Í kjölfarið spannst umræða um skýrslu stjórnar og þann vana að bera þær undir atkvæði. Í framhaldi af því lagði félagsmaður til lagabreytingu þess efnis að því verði hætt.

**Félagsmaður** benti þá á lög félagsins og vísaði til 15. gr. um störf aðalfundar.

* Eftir nokkra umræðu um spurningu félagsmanns var ákveðið taka þetta til skoðunar í heildarendurskoðun laga félagsins þar sem allar lagabreytingar falla undir Laganefnd.

**Félagsmaður** kvað sér hljóðs og vildi skerpa á reglum um trúnaðarmenn, sérstaklega orðalagi í 3. gr., sbr. 20. gr. laga félagsins.

**Félagsmaður** sagði að reglurnar væru „lifandi plagg“ og tækju þ.a.l. breytingum. Í framhaldi af því sté Birna í pontu og sagði frá samantekt („plagginu“) TFÍ á breytingum á lögum TFÍ vegna nýrra regla um trúnaðarmenn.

**Félagsmaður** kvað sér hljóðs úr sal og talaði um þarfa og góða vinnu við gerð nýrra reglna um trúnaðarmenn – ánægður með að þetta sé komið fram.

Í lokin bar fundarstjóri upp tillögu stjórnar TFÍ um ofangreindar lagabreytingar, sbr. neðangreindan texta.

*„Stjórn TFÍ leggur til eftirfarandi breytingar á lögum TFÍ. Tillagan var send laganefnd til yfirferðar og er nú borin undir félagsmenn á aðalfundi.*

*13. gr. Störf aðalfundar eru þessi:*

*Í lið B skal bæta inn kjöri trúnaðarmanna og taka út setninguna ,,þegar það fer fram“, vegna þess að kjör stjórnar- og trúnaðarmanna fer fram á hverju ári.*

*13 gr.
Störf aðalfundar eru þessi:
A: Stjórn félagsins skal gera grein fyrir skýrslu um störf sín á liðnu starfsári ásamt endurskoðuðum reikningum. Eftir almennar umræður um skýrsluna og reikninga, skulu þau borin undir atkvæði til samþykktar eða úrskurðar.
B: Formaður eða fundarstjóri lýsi úrslitum kosninga er fram hafa farið undir stjórn kjörstjórnar, svo sem kjöri stjórnarmanna, trúnaðarmanna, þegar það fer fram, og kosningu fulltrúa á þing B.S.R.B. það árið, sem kjörtímabili þeirra lýkur. Nýkjörin stjórn tekur við stjórnarstörfum á aðalfundi að kjöri loknu.
C: Lagabreytingar teknar til umræðu og afgreiðslu, ef um þær er að ræða.
D: Ákveða skal árstillag félagsmanna fyrir eitt ár í senn.
E: Kosning þriggja manna kjörstjórnar og tveggja til vara til tveggja ára, það árið sem hefur oddatölu í ártali. Kjörstjórnarmenn skulu ekki eiga sæti í aðalstjórn. Kosning kjörstjórnar fari fram á aðalfundi og með beinni kosningu, og ræður einfaldur meirihluti úrslitum.
F: Kjósa skal þriggja manna laganefnd árlega.
G: Önnur mál, svo sem á öðrum fundum félagsins.*

*15. gr. Um framkvæmd kosninga.*

*Bæta kjöri trúnaðarmanna í upptalninguna.*

*15. gr.
Á því ári sem hefur oddatölu í ártali skal kjósa formann, tvo stjórnarmenn og einn varastjórnarmann. Á því ári er hefur jafna tölu í ártali skal kjósa tvo stjórnarmenn og einn varastjórnarmann, þá skal einnig kjósa skoðunarmenn reikninga félagsins.*

*Á hverju ári skal kjósa tvo trúnaðarmenn, einn úr Reykjavík og einn utan Reykjavíkur.
Fulltrúar á þing B.S.R.B. skulu kosnir á þinghaldsári B.S.R.B., sbr. 25 .gr.
Gefi stjórnarmaður kost á sér í stöðu formanns, skal varastjórnarmaður taka sæti hans þar til úrslit kosninga liggur fyrir.
Kosning fari fram áður en aðalfundur er haldinn og skulu atkvæði send í lokuðu umslagi til kjörstjórnar. Jafnóðum og atkvæði berast, skal skrásetja þau og setja í þar til gerðan kjörkassa. Kjörkassi skal læstur og innsiglaður. Formaður kjörstjórnar skal geyma lykilinn, en annar kjörstjórnarmaður innisiglið. Kjörkassi skal þannig gerður, að ekki sé unnt að opna hann nema vinna*

*á honum skemmdir, meðan hann er læstur og innsiglaður. Kjörkassinn skal vera í vörslu kjörstjórnar, sem ábyrgist að óviðkomandi hafi ekki aðgang að honum meðan á atkvæðagreiðslu stendur. Auk þess sem atkvæðagreiðsla fer bréflega fram, er kjörstjórn heimilt, þar sem því verður við komið, að láta setja atkvæði beint í kjörkassa, og fer kjör þá fram á venjulegan hátt í kjörklefa eða herbergi, þar sem enginn annar er staddur en sá, er atkvæði greiðir. Ef út af ákvæðum þessarar greinar um tilhögun kosninga er brugðið, er kosning ógild. Framboð standa þó óbreytt, þótt endurtaka þurfi kosninguna, nema þyngri viðurlög séu í öðrum lögum.
Heimilt er að viðhafa rafræna atkvæðagreiðslu. Rafræn atkvæðagreiðsla skal framkvæmd þannig að þeim er kosningarétt eiga er sendur aðgangslykill að rafrænum kjörseðli með tölvupósti.
Kjörstjórn skal leita til sérfróðra aðila um framkvæmd rafrænna kosninga. Framkvæmd skal hagað þannig að öllum tollvörðum sé gert kleift að nýta kosningarétt sinn og kosning opin í allt að fimm daga.*

*25. gr.
Kjörtímabil stjórnarmanna og kjörstjórnar er tvö ár. Kjörtímabil fulltrúa á þing B.S.R.B. fari eftir lögum bandalagsins.*

*Þurfi stjórnarmaður, varastjórnarmaður eða trúnaðarmaður að segja sæti sínu lausu áður en kjörtímabili hans lýkur skal hann tilkynna það til stjórnar félagsins og tekur afsögnin gildi um leið og hún hefur verið afgreidd á stjórnarfundi. Tekur þá varamaður sæti stjórnarmanns en ef um varamann er að ræða, eða ef engir varamenn eru starfandi í stjórn, er kjörstjórn heimilt að auglýsa sætið laust og efna til kosninga, eða að stjórn félagsins boði til félagsfundar til þess að afgreiða málið. Sama á við um laus sæti trúnaðarmanna.*

*Sá sem er kjörinn í laust sæti á miðju tímabili er kjörinn til sama tíma og fráfarandi stjórnar- eða trúnaðarmaður var áður kosinn.*

*Að lokum leggur stjórn TFÍ til að lögin í heild verði endurskoðuð fyrir næsta aðalfund.“*

Tillagan var samþykkt samhljóða.

1. **Árstillag.**

Fundarstjóri gaf gjaldkera orðið. Gjaldkeri bar upp tillögu stjórnar um óbreytt árstillags (félagsgjöld) félagsins, 1,65% (af félagsgjöldunum fer 0,05% í Líknarsjóð).

Tillagan var samþykkt samhljóða.

1. **Kosning í kjörstjórn.**

Fundarstjóri gaf gjaldkera orðið. Gjaldkeri bar upp tillögu stjórnar að skipan Kjörstjórnar.

Í kjörstjórn eru: Andrés Ari Ottósson, Baldvin Örn Konráðsson og Ólafur B. Bragason.

Til vara eru: Páll Örvar Svansson og Pétur Örn Helgason.

Úr kjörstjórn fara: Ármann Kjartansson (aðalstjórn) og Jens Guðbjörnsson (varastjórn) og inn koma Ólafur B. Bragason (aðalstjórn) og Pétur Örn Helagson (varastjórn).

Tillagan var samþykkt samhljóða.

1. **Kosning í laganefnd til eins árs.**

Fundarstjóri gaf gjaldkera orðið. Gjaldkeri bar upp tillögu stjórnar að óbreyttri skipan í laganefnd.

Í stjórn laganefndar eru: Kári Gunnlaugsson, Sigurvin Guðfinnsson og Guðmundur Jónasson

Til vara er: Baldvin Örn Konráðsson.

Tillagan var samþykkt samhljóða.

1. **Kosning í Líknarsjóðsnefnd til tveggja ára.**

Fundarstjóri gaf gjaldkera orðið. Gjaldkeri bar upp tillögu stjórnar að skipan í Líknarsjóðsnefnd.

Í Líknarsjóðsnefnd eru: Ólafur Örn Ingibersson, Guðrún Sólveig Ríkharðsdóttir og Steingrímur P. Björnsson.

Til vara eru: Ársæll Ársælsson og Hörður Davíð Harðarson.

Úr stjórn fer: Þóra Harðardóttir og inn kemur Steingrímur P. Björnsson. Þá eru skipaðir varamenn, þeir Ársæll Ársælsson og Hörður Davíð Harðarson.

Tillagan var samþykkt samhljóða.

1. **Tilnefningar í nefndir og önnur störf.**
* **Orðunefnd.**

Fundarstjóri gaf gjaldkera orðið. Gjaldkeri bar upp tillögu stjórnar að óbreyttri skipan í Orðunefnd.

Í Orðunefnd eru: Andrés Ari Ottósson, Árni Elísson og Baldvin Ármann Þórisson.

Tillagan var samþykkt samhljóða.

* **Tilnefning í Orlofsnefnd.**

Fundarstjóri gaf gjaldkera orðið. Gjaldkeri bar upp tillögu stjórnar að óbreyttri skipan í Orlofsnefnd.

Í orlofsheimilanefnd eru því: Ólafur Ingibersson, Andrés Ari Ottósson, Þórður Björnsson, Baldvin Örn Konráðsson, Hulda Gunnarsdóttir og Hörður Davíð Harðarson.

Tillagan var samþykkt samhljóða.

* **Samstarfsnefnd v stofnanasamninga.**

Fundarstjóri gaf gjaldkera orðið. Gjaldkeri bar upp tillögu stjórnar að skipan í Samstarfsnefnd stofnanasamninga.

Í Samstarfsnefnd stofnanasamninga eru: Ingvi Steinn Jóhannsson, Birna Friðfinnsdóttir og Ragnheiður Guðmundsdóttir.

Til vara eru: Ragnheiður Erla Stefánsdóttir og Daníel Yoshio Shimmyo.

Þeir sem eru í samstarfsnefnd hafa beðist undan því að sitja í henni áfram. Ekki þótti heppilegt að skipa í nýja nefnd með stuttum fyrirvara en það á eftir að finna tollverði sem eru til í að sinna þessu. Lagt er til að stjórn fái að mynda nýja samstarfsnefnd eftir aðalfund eða þegar þörf er á.

Við þessa uppástungu gjaldkera um skipan í Samstarfsnefnd stofnanasamninga spannst þó nokkur umræða um að manna hana að nýju þegar þörf væri til að kalla hana saman.

**Spurning** kom úr sal hvernig eigi að manna hana?

**Form.** TFÍ svaraði því til að við vildum ekki skipa í hana á „hlaupum“.

**Félagsmaður** spurði hvort það væri ekki stjórn sem skipaði í þessa nefnd?

**Svar** – jú.

**Félagsmaður** sagði að ágreiningur gæti komið fljótt upp og því mikilvægt að skipa í nefndina sem fyrst.

**Félagsmaður** sagði að við ættum ekki að kjósa í þessa nefnd – stjórn TFÍ skipar í hana.

Tillaga var samþykkt að lokum um að stjórn taki að sér að skipa í þessa nefnd.

* **Skoðunarmenn reikninga.**

Fundarstjóri gaf gjaldkera orðið. Gjaldkeri bar upp tillögu stjórnar að óbreyttri skipan skoðunarmanna reikninga.

Skoðunarmenn reikninga eru: Guðmundur Jónasson og Ragnheiður Guðmundsdóttir.

Til var er: Guðbjörn Ármannsson.

Tillagan var samþykkt samhljóða.

1. **Önnur mál.**

Fundarstjóri gaf orðið laust.

**Formaður kjörstjórnar** kom í pontu og skýrði frá máli (kæru) sem kom inn á borð kjörstjórnar frá félagsmanni vegna formannskjörs. Kæran varðaði 20. gr. félagsins um uppástungur en kjörstjórn lítur svo á að menn geti ekki stungið upp á sjálfum sér; þ.a.l. dæmdi kjörstjórn fyrirhugað framboð þessa einstaklings ógilt þar sem, eins og áður segir, er litið svo á að menn geti ekki stungið upp á sjálfum sér en allar kærur út af kjörskrá eða kosningu skal kjörstjórn úrskurða og leggja fyrir aðalfund, sbr. 16. gr. félagsins. Þess ber að geta að Kjörstjórn leitaði álits tveggja lögfræðinga embættisins vegna þessa máls.

Úrskurður kjörstjórnar var eftirfarandi, sbr. neðangreindur texti:

„*Reykjavík 7.3.2019*

*Kæra Sigurðar Snæbjörnssonar vegna framboðs formanns TFÍ.*

*Samkvæmt 20. grein laga TFÍ skal skila uppástungum til kjörstjórnar um menn í stjórn TFÍ og skulu þær vera með samþykki viðkomandi.*

*Þar sem ekki er um uppástungu að ræða, er það úrskurður kjörstjórnar að framboð Sigurðar Snæbjörnssonar sé ekki gillt.*

*Fyrir hönd kjörstjórnar TFÍ*

*Ármann Kjartansson*“

Fundarstjóri spurði út í sal hvort það væru fleiri sem vildu koma í pontu og tjá sig – engin vildi tjá sig og gaf því fundarstjóri formanni orðið. Í framhaldinu af því vék fundarstjóri úr pontu og við fundarstjórn tók formaður TFÍ.

**Félagsmaður** kom í pontu og ræddi um þær sífelldu breytingar sem hafa verið hjá embættinu á síðustu misserum og velti því fyrir sér hvort við værum einhver „tilraunadýr“ innan stjórnsýslunnar? Í framhaldinu ræddi hann um ályktun sem hann vildi koma á framfæri við félagsmenn og í kjölfarið var henni varpað upp á skjá. Rætt var um að breyta orðalagi og að vanda þyrfti gerð hennar þar sem fyrirhugað væri að senda hana út til fjölmiðla.

**Félagsmaður** kom í pontu og las upp breytt orðalag ályktunar.

*„Félagsmenn Tollvarðafélags Íslands samþykktu einróma meðfylgjandi ályktun á aðalfundi félagsins föstudaginn 8. mars 2019

Aðalfundur Tollvarðafélags Íslands leggur til að hætt verði við öll áform um sameiningu embættis Tollstjóra við Ríkisskattstjóra eða aðrar stofnanir. Ástæðan er slæm reynsla af slíkri tilraunastarfsemi, m.a. í Danmörku. Félagsmenn óttast að þær ákvarðanir sem verða teknar muni veikja tollgæslu í landinu.

Nefnd skipuð af fjármála- og efnahagsráðherra um aukna skilvirkni í skattframkvæmd, álagningu og innheimtu opinberra gjalda skilaði inn tillögu að uppskiptingu á embætti Tollstjóra sem hljóðar svo*

*að innheimtuhluti Tollstjóra verði færður undir embætti Ríkisskattstjóra. Alþingi hefur samþykkt tillögu nefndarinnar og við þetta hefur TFÍ ekkert að athuga. Nefndin á eftir að taka afstöðu til tollasviðs Tollstjóra. Í nefndinni situr enginn fulltrúi TFÍ og ekkert samráð hefur verið haft við félagið. Rétt er að benda á að meirihluti þeirra sem starfa á tollasviði embættisins eru tollverðir.

Aðalfundur TFÍ telur að embætti Tollstjóra eigi áfram að vera sjálfstæð stofnun undir heiti Tollstjóra sem er tákn tollgæslunnar í landinu.“*

**Í framhaldinu** var ályktunin hún borin undir atkvæði og samþykkt einróma.

**Félagsmaður** kom í pontu og hóf ræðu sína með eftirfarandi orðum:

 „Hér er ró og friður yfir okkur – þegar við erum jörðuð!“

Helstu punktar hans voru:

* + „*Ekkert um okkur án okkar*“
	+ Erum öflugri í dag
	+ Erum „hundgömul“ stétt
	+ Vill vísa öllu tali um sameiningu á bug út af einhverjum hagkvæmisástæðum
	+ Tók undir orð félagsmanns og sagði að við höfum verið í stanslausum breytingum síðustu ár
	+ Erum stofnun sem á að vera í föstum skorðum – ekki þessi eilífi hringlandaháttur breytinga
	+ Vill meina að sífelldar breytingar hafi áhrif á starfsemina
	+ Breytingar í þessa átt líkt og fyrirhugað er hafa alltaf veikt tollgæslu, sbr. Danmörk
	+ Fagnaði tillögu félagsmanns um ályktunina
	+ Sagði að við ættum að vera sjálfstætt embætti
	+ Sagði að við værum núna að fara að gera það sama og Danir væru núna að fara með til baka
	+ Ræddi þessar 5 tillögur um fyrirhugaða sameiningu við RSK sem og húsnæðismálin
	+ Ætlar ekki til RSK
	+ Að lokum - NEI TAKK

**Spurning** kom úr sal hvað lægi að baki þessu öllu saman – valdafíkn?

**Félagsmaður** kom í pontu og þakkaði félagsmanni fyrir góða ályktun og minnti á að stjórn þyrfti að fá stuðning frá aðalfundi. Rifjaði hann upp í því samhengi sameiningu Told&SKAT í Danmörku. Jafnframt velti hann því fyrir sér af hverju við værum ekki með í þessari nefnd um aukna skilvirkni í skattframkvæmd, álagningu og innheimtu opinberra gjalda vegna fyrirhugaðrar sameiningu?

**Spurning** kom úr sal í lokin hvort við gætum sent þessa ályktun aðalfundar t.d. á alla þingmenn?

**Formaður** Orðunefndar, kom í pontu til að heiðra Ársæl, fyrrv. formann, með gullmerki félagsins fyrir störf hans í þágu TFÍ síðustu ár.

**Að lokum** kom formaður TFÍ í pontu og þakkaði Sigurvin fyrir fundarstjórn sem og stjórn og félagsmönnum fyrir komuna á aðalfund.

Fleiri kvöddu sér ekki hljóðs undir liðnum önnur mál og var aðalfundi slitið kl. 21:30.

Á fundinn voru mættir 26 félagsmenn.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Jón Gísli Ragnarsson, ritari TFÍ.